দুপুরে খাওয়ার পর তিনি একটু বিশ্রাম নিচ্ছিলেন। কয়েকটি কম্বল দিয়ে মেঝেতে পাতা বিছানায় তিনি শুয়ে ছিলেন। হুজুরের সেলটির আয়তন ছিল প্রায় ১২/৫ ফিটের মতো মাত্র। আমি সালাম দিয়ে প্রবেশ করতেই তিনি উঠে বসলেন, আর আমি সামনে পাতা জায়নামাজে বসে পরিচয় দিয়ে কথা বললাম। কক্ষের ভেতরেই কোমর সমান দেয়ালে আড়াল করা টয়লেটে দেখলাম বাথ চেয়ার বসানো, কোমরে সমস্যার কারণে এই চেয়ার ব্যবহার করতে হয়। মাথার পাশে কুরআনের তাফসির আর কিছু ইসলামী সাহিত্য, জামা-কাপড়গুলো দড়িতে ঝুলানো। ছোট্ট একটি কক্ষের ভেতরে বন্দী হয়ে আছেন বিশ্ববরেণ্য মুফাসসির কোটি কোটি জনতার নয়নের মণি আল্লামা দেলাওয়ার হোসাইন সাঈদীÑ ভাবতেই আমার গা শিউরে উঠলো, নিজেকে সামলে নিলাম। তিনি আমাকে ভালোভাবেই চিনতে পারলেন কারণ, এর আগে কয়েকটি প্রোগ্রামে হুজুরের সাথে আমার দেখা ও কথা হয়েছিল, শহীদবাগে উনার বাসায় গিয়ে একবার দেখা করেছিলাম। তা ছাড়া ২০০৫ সালে ঢাকা আলিয়ার সেক্রেটারি থাকা অবস্থায় ৪ এপ্রিল ২০০৫ সালে ছাত্রদলের সাথে সংঘর্ষে মারাত্মক আহত হয়ে ঢাকা মেডিক্যাল কলেজ হাসপাতালে ভর্তি হলে তিনি আমাকে দেখতে যান এবং আমার শিয়রে দাঁড়িয়ে আমার সুস্থতা কামনায় দোয়া করেন। সেই দিনটির কথাও হুজুরের স্মরণে ছিল।